आजतक के एक वरिष्ठतम सज्जन घूम घूम कर ..ऐंठ ऐंठकर और इठला इठलाकर कहते और फोनियाते फिर रहे हैं कि ये देखो – इंडिया टीवी पाँच नंबर का चैनल हो गया …साहब बहादुर ने अपने दूतों को इस काम में लगा दिया है जो सबको फोन कर करके बता रहे हैं कि इंडिया टीवी नंबर पाँच हो गया. जबकि सच क्या है, मैं अपने पोस्ट में लिख चुका हूँ. उन्हें अपने चैनल के नंबर वन होने की उतनी ख़ुशी नहीं, जितनी इंडिया टीवी को फ़र्ज़ी डाटा के ज़रिए पाँचवे नंबर का चैनल बताने में है. चलिए .. ख़ुश रहिए. आबाद रहिए. लड्डू -जलेबी-समोसे खाइए, अपने चैनल के नंबर वन बने रहने का जश्न मनाइए लेकिन भ्रम और अफ़वाह मत फैलाएँ कि इंडिया टीवी नंबर पाँच हो गया …बाकी तो सच ये है कि नए रेटिंग सिस्टम में इंडिया टीवी की तीन दिन की रेटिंग नहीं दर्ज हुई, जिसका नतीजा ये हुआ कि इंडिया टीवी का चैनल शेयर ज़ीरो हो गया. न्यूज़ 24 और इंडिया न्यूज़ की तो रेटिंग ही नहीं आई. रेटिंग -वेटिंग तो अपनी जगह है, हो सकता है आप हमेशा नंबर वन रहें लेकिन चौड़े होकर दुष्प्रचार तो न करें. बाक़ी आप ख़ुद देख ले कि तीन दिनों से डाटा में तो इंडिया टीवी भी नंबर वन है.